CELEX: 
Language: mt
Date: 2017-12-20 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament Delegat (UE) 2017/2358 u r-Regolament Delegat (UE) 2017/2359 f’dak li għandu x’jaqsam mad-dati ta’ applikazzjoni tagħhom

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Id-Direttiva (UE) 2016/97 tal-20 ta’ Jannar 2016 dwar id-distribuzzjoni tal-assigurazzjoni (insurance distribution directive, “IDD”) tieħu post id-Direttiva 2002/92/KE tad-9 ta’ Diċembru 2002 dwar il-medjazzjoni fl-assigurazzjoni. Din tipprovdi qafas legali armonizzat u aġġornat li jirregola r-regoli applikabbli għad-distribuzzjoni ta’ prodotti tal-assigurazzjoni u r-riassigurazzjoni, inklużi prodotti ta’ investiment ibbażati fuq l-assigurazzjoni.
            
            
               Fuq il-bażi tas-setgħat delegati mogħtija lill-Kummissjoni permezz tal-Artikoli 25, 28, 29 u 30 tal-IDD, fil-21 ta’ Settembru 2017, il-Kummissjoni adottat żewġ Regolamenti Delegati li jissupplimentaw l-IDD fir-rigward tar-rekwiżiti tas-sorveljanza u tal-governanza tal-prodotti għall-impriżi tal-assigurazzjoni u d-distributuri tal-assigurazzjoni (ir-Regolament POG) u tar-rekwiżiti ta’ informazzjoni u r-regoli tal-kondotta tal-operazzjonijiet applikabbli għad-distribuzzjoni ta’ prodotti ta’ investiment ibbażati fuq l-assigurazzjoni (ir-Regolament IBIP).
            
            
               Id-dispożizzjonijiet ta’ dawn ir-Regolamenti delegati għandhom ikunu applikabbli fl-istess ħin bħal-liġijiet, ir-regolamenti u d-dispożizzjonijiet amministrattivi meħtieġa għall-konformità mad-dispożizzjonijiet tal-IDD. Għalhekk minħabba d-data l-ġdida ta’ applikazzjoni, kif proposta mill-Kummissjoni fil-proposta tagħha COM(2017)792, jeħtieġ li tiġi adattata d-data tal-applikazzjoni ta’ dawn iż-żewġ Regolamenti delegati.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               It-tibdil propost f’dan ir-Regolament Delegat emendat mhuwiex ta’ natura sostanzjali, iżda għandu l-għan li jallinja d-data tal-applikazzjoni taż-żewġ Regolamenti Delegati emendati mad-data l-ġdida tal-applikazzjoni tal-IDD.
            
            
               Saret proposta tal-Kummissjoni biex tinbidel id-data ta’ applikazzjoni tal-IDD bħala konsegwenza ta’ talba mill-Parlament Ewropew u minn numru ta’ Stati Membri, sabiex jingħata aktar żmien biex il-parteċipanti rilevanti tas-suq jimplimentaw il-bidliet tekniċi u organizzattivi meħtieġa sabiex jikkonformaw mar-Regolamenti Delegati u mad-dispożizzjonijiet tal-IDD fl-istess ħin, minkejja li fil-fehma tal-Kummissjoni, l-industrija diġà ngħatat żmien konsiderevoli biex tadatta. 
            
            
               Skont il-Parlament Ewropew u għadd ta’ Stati Membri, l-applikazzjoni estiża se tippermetti lis-settur tal-assigurazzjoni, li jinkludi operaturi żgħar bħal negozji ta’ distribuzzjoni b’persuna waħda u kumpaniji tal-assigurazzjoni fuq skala żgħira, biex jippreparaw aħjar għal implimentazzjoni korretta u effettiva tal-IDD bl-għarfien sħiħ taż-żewġ Regolamenti Delegati u l-miżuri ta’ traspożizzjoni nazzjonali rilevanti, filwaqt li tiżgura ċ-ċertezza legali fir-rigward tad-destinatarji kollha. 
            
            
               L-ebda konsultazzjonijiet tal-EIOPA jew tal-partijiet ikkonċernati rilevanti ma saru qabel l-adozzjoni tal-att minħabba n-natura mhux sostanzjali tal-bidliet u minħabba l-urġenza li tiġi żgurata ċ-ċertezza legali.
            
            
               3.ELEMENTI ĠURIDIĊI TAL-ATT DELEGAT
            
            
               Hija proposta emenda waħda biss għal kull Regolament delegat, li għat-tnejn li huma hija l-allinjament tad-dati ta’ applikazzjoni mad-data emendata ta’ applikazzjoni tad-Direttiva (UE) 2016/97.
            
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 20.12.2017
            
            
               li jemenda r-Regolament Delegat (UE) 2017/2358 u r-Regolament Delegat (UE) 2017/2359 f’dak li għandu x’jaqsam mad-dati ta’ applikazzjoni tagħhom
            
            
                (Test b'rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
         
         
            
               Wara li kkunsidrat id-Direttiva (UE) 2016/97 tal-Parlament Ewropew u tal-Kunsill tal-20 ta’ Jannar 2016 dwar id-distribuzzjoni tal-assigurazzjoni
                  1
               , u b’mod partikolari l-Artikolu 25(2), l-Artikolu 28(4), l-Artikolu 29(4) u (5) u l-Artikolu 30(6) tagħha,
            
            
               Billi:
            
            
               (1)Id-Direttiva (UE) 2016/97 tarmonizza d-dispożizzjonijiet nazzjonali dwar id-distribuzzjoni tal-assigurazzjoni u tar-riassigurazzjoni u tagħti s-setgħa lill-Kummissjoni biex tadotta atti delegati biex tispeċifika aktar il-kriterji u d-dettalji prattiċi fir-rigward ta’ regoli dwar il-kondotta tal-operazzjonijiet applikabbli għad-distribuzzjoni tal-prodotti tal-investiment ibbażati fuq l-assigurazzjoni, u fir-rigward tar-rekwiżiti tas-sorveljanza u tal-governanza tal-prodotti għall-impriżi tal-assigurazzjoni u għad-distributuri tal-assigurazzjoni. Fil-21 ta’ Settembru 2017, il-Kummissjoni adottat ir-Regolament Delegat tal-Kummissjoni (UE) 2017/2358
                  2
                u r-Regolament Delegat tal-Kummissjoni (UE) 2017/2359
                  3
                fuq il-bażi ta’ dawk is-setgħat.
            
            
               (2)Sabiex l-awtoritajiet kompetenti u l-professjonisti jkunu jistgħu jadattaw ruħhom aħjar għar-rekwiżiti stabbiliti fiż-żewġ Regolamenti Delegati msemmija fl-ewwel premessa, id-data ta’ applikazzjoni ta’ dawk ir-Regolamenti Delegati jenħtieġ li tiġi allinjata mad-data li fiha l-Istati Membri jridu japplikaw il-miżuri meħtieġa biex jikkonformaw mad-Direttiva (UE) 2016/97, kif stabbilit fl-Artikolu 42(1) ta’ dik id-Direttiva,
            
            
               ADOTTAT DAN IR-REGOLAMENT:
            
            
               Artikolu 1 
            
            
               Emendi għar-Regolament Delegat tal-Kummissjoni (UE) 2017/2358 
            
            
               Fl-Artikolu 13 tar-Regolament Delegat tal-Kummissjoni (UE) 2017/2358, it-tieni paragrafu huwa sostitwit b'dan li ġej:
            
            
               “Huwa għandu japplika mid-data li fiha l-Istati Membri jridu japplikaw il-miżuri msemmija fl-ewwel subparagrafu tal-Artikolu 42(1) tad-Direttiva (UE) 2016/97.”.
            
            
               Artikolu 2
            
            
               Emendi għar-Regolament Delegat tal-Kummissjoni (UE) 2017/2359 
            
            
               Fl-Artikolu 20 tar-Regolament Delegat tal-Kummissjoni (UE) 2017/2359, it-tieni paragrafu huwa sostitwit b'dan li ġej:
            
            
               “Huwa għandu japplika mid-data li fiha l-Istati Membri jridu japplikaw il-miżuri msemmija fl-ewwel subparagrafu tal-Artikolu 42(1) tad-Direttiva (UE) 2016/97.”.
            
            
               Artikolu 3
            
            
               Id-dħul fis-seħħ
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 20.12.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 26, 2.2.2016, p. 19. 
               
               
                  
                     (2)
                  
                        Ir-Regolament Delegat tal-Kummissjoni (UE) 2017/2358 tal-21 ta’ Settembru 2017 li jissupplimenta d-Direttiva (UE) 2016/97 tal-Parlament Ewropew u tal-Kunsill fir-rigward tar-rekwiżiti tas-sorveljanza u tal-governanza tal-prodotti għall-impriżi tal-assigurazzjoni u d-distributuri tal-assigurazzjoni (ĠU L 341, 20.12.2017.p. 1).
               
               
                  
                     (3)
                  
                        Ir-Regolament Delegat tal-Kummissjoni (UE) 2017/2359 tal-21 ta’ Settembru 2017 li jissupplimenta d-Direttiva (UE) 2016/97 tal-Parlament Ewropew u tal-Kunsill fir-rigward ta’ rekwiżiti ta’ informazzjoni u regoli dwar il-kondotta tal-operazzjonijiet applikabbli għad-distribuzzjoni ta’ prodotti ta’ investiment ibbażati fuq l-assigurazzjoni (ĠU L 341, 20.12.2017, p. 8).